रामदेव कहते हैं, हम अपने वृद्धि लक्ष्य को हासिल करने के लिए डेयरी, पशुचारा और योग के लिए खादी के कपड़े जैसे नए क्षेत्रों में कारोबार शुरू करेंगे। डेयरी उत्पादों का काम इसी साल शुरू हो जाएगा। दूध, मक्खन, छाछ, पनीर आदि उत्पादों के साथ काम शुरू होगा। धन की व्यवस्था के बारे में पूछे जाने पर रामदेव ने कहा, बैंक हमें कर्ज देने के लिए तैयार हैं। हमारे पास कामकाज के विस्तार के लिए धन की तंगी नहीं है। हम कर्ज के बोझ से मुक्त कंपनी हैं। रामदेव ने पतंजलि उत्पादों की बढ़ती बिक्री को देश का आर्थिक स्वाधीनता अभियान बताया। उन्होंने कहा कि मार्च 2012 में बाजार में उतरने के बाद से पतंजलि ने कारोबार में 1100 प्रतिशत से अधिक की वृद्धि हासिल कर सफलता का स्वर्णिम इतिहास रच दिया है। कंपनी ने 2011-12 में जहां 446 करोड़ रुपये का कारोबार किया वहीं 2012-13 में 850 करोड़ रुपये, 2013-14 में 1200 करोड़ रुपये और 2014-15 में 2006 करोड़ रुपये का कारोबार किया। पिछले वित्त वर्ष 2015-16 में कंपनी का कारोबार 150 प्रतिशत वृद्धि के साथ 5,000 करोड़ रुपये से अधिक हो गया। उन्होंने बताया कि वर्ष के दौरान दंतमंजन दंतकांति, बालों का तेल केशकांति, गाय का देशी घी, बिस्कुट, शहद, च्यवनप्राश, हर्बल नहाने का साबुन और कुछ अन्य उत्पाद कंपनी के अग्रणी प्रदर्शन वाले उत्पाद रहे हैं।